**NTNUs lederutviklingsprogram for studieprogramledere**

NTNUs studieprogramledere skal bidra til å utvikle læringsmiljø og faglig og pedagogisk kvalitet i studieprogrammene. Dette er en spennende, men krevende rolle i endring og vi tilbyr derfor egne lederutviklingsprogram for studieprogramledere.

Programmet består av fire samlinger à to dager. Det er fakultetene som nominerer deltagere til programmet.

**Målgruppe**
Målgruppen for programmet er studieprogramledere. Deltakerne skal ha ansvar for ett eller flere studieprogram på bachelor og/eller masternivå. Det er plass til 35 deltakere på programmet. Det er et mål med en bred sammensetning av deltakere på tvers av NTNU og mangfold i forhold til alder og kjønn.

**Læringsmål**
Programmet skal bidra til utvikling av en felles basis for studieprogramledelse på tvers av NTNU, og gi deltakerne kunnskap om ledelse generelt og studieprogramledelse spesielt. Deltakerne skal etter endt program sitte igjen med økt bevissthet om eget lederskap.

Programmet skal gi innsikt i hvordan man kan sette tydelige mål, motivere de man jobber sammen med og drive prosesser fremover på en måte som bidrar til utvikling av kvaliteten i studieprogrammet og at studentene oppnår studieprogrammets læringsmål.

**Læringsformer og tema**
Gjennom teori, trening og andre praktiske øvelser får deltagerne innsikt i og kunnskap om relevante tema for rollen som studieprogramleder ved NTNU. Målet er å skape en arena hvor deltagerne som en tverrfaglig sammensatt gruppe på tvers av NTNU kan dele erfaringer og praksiser i forhold til ledelse av studieprogram. På samlingene veksles det mellom felles presentasjoner i plenum og gruppearbeid i basisgrupper. Mellom samlingene er det hjemmearbeid.

Tema som tas opp på samlingene vil blant annet være:

* Studieprogramdesign – å legge til rette for læring
* Handlingsrom i rollen som studieprogramleder
* Lederrollen og jeg
* Team og samarbeid
* Kommunikasjon

Programteamet består av personer fra HR- og HMS-avdelingen, Avdeling for utdanningskvalitet, [Institutt for pedagogikk og livslang læring](http://www.ntnu.no/ipl), samt eksterne konsulenter.

**Kontaktpersoner**
Marte Mostervik, rådgiver HR- og HMS-avdelingen, tlf. 93266676, epost: marte.mostervik@ntnu.no
Marit Skimmeli, seniorrådgiver Avdeling for utdanningskvalitet, tlf. 73598072, epost: marit.skimmeli@ntnu.no